Diari Oficial de la Generalitat Valenciana


Sumari del DOGV 3176, del 04-02-1998 (1998/421)

Bases per a la selecció i provisió d'una plaça d'administratiu d'administració general.
---------------------------------------------------------------------------------------

### Dades del document

Número de DOGV
:   3176

Data del DOGV
:   04-02-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/421


Data del document
:   26-12-1997

Organisme emissor
:   Ajuntament d'Almàssera

Tipus de document
:   Anunci

Anàlisi jurídica

 Descriptors 

:   * Almàssera
    * professió administrativa
    * concurs administratiu
    * administració local

Bases per a la selecció i provisió d'una plaça d'administratiu d'administració general. [1998/C421]
  
El Ple de la corporació, en sessió de 23 de desembre de 1997, acordà aprovar les bases que han de regir la convocatòria per a la selecció i provisió d'una plaça d'administratiu d'administració general, el text íntegre de les quals és el següent:
  
D'acord amb l'oferta pública d'ocupació per a 1994, aprovada per aquesta corporació el 22 de març del mateix any i publicada en el Boletín Oficial del Estado de 24 de juny, i en el Butlletí Oficial de la Província del 7 del mateix mes, el Ple de l'Ajuntament, de data 23 de desembre de 1997, ha resolt convocar un procés selectiu per a la provisió d'una plaça de funcionari de carrera, segons la relació i catàleg de llocs de treball.
  
Bases
  
Primera. Objecte de la convocatòria
  
1. Aquesta convocatòria té com a objecte la selecció per a cobrir com a funcionari de carrera, mitjançant el sistema d'oposició lliure, una plaça vacant pertanyent a l'escala d'administració general, subescala administrativa d'administració general. Aquesta plaça està enquadrada en el grup C dels de l'article 25 de las Llei 30/1984, de 2 d'agost, pertanyent a l'escala d'administració general. La plaça té consignat un nivell de complement de destinació 12, dues pagues extraordinàries i les altres retribucions que corresponguen d'acord amb la legislació vigent i acords municipals.
  
2. El procés selectiu s'ajustarà al que es disposa en aquestes bases i supletòriament al que es disposa en la legislació següent:
  
- Llei 7/1985, de 2 d'abril, Reguladora de les Bases de Règim Local.
  
- Reial Decret Legislatiu 781/1986, de 18 d'abril.
  
- Llei 30/1984, de 2 d'agost, de Mesures per a la Reforma de la Funció Pública, i les corresponents modificacions.
  
- Reial Decret 896/1991, de 7 de juny, sobre regles bàsiques i programes mínims per a la selecció de funcionaris de l'administració local.
  
- Decret Legislatiu de 24 d'octubre de 1995, pel qual s'aprova el text Refós de la Llei de la Funció Pública Valenciana.
  
- Reial Decret 364/1995, de 10 de març, pel qual s'aprova el Reglament i Ingrés del Personal al Servei de l'Administració de l'Estat.
  
Segona
  
L'aspirant que resulte nomenat per a aquesta plaça quedarà sotmés, des del moment de la presa de possessió, al règim d'incompatibilitats vigents. La declaració de compatibilitat exigirà el pronunciament exprés del Ple de la corporació.
  
Aquestes beses es publicaran en el Butlletí Oficial de la Província i en el Diari Oficial de la Generalitat Valenciana. L'anunci d'extracte d'aquesta convocatòria també es publicarà en el Boletín Oficial del Estado. Els successius anuncis es publicaran únicament en el Butlletí Oficial de la Província i al tauler d'edictes de l'Ajuntament.
  
En qualsevol moment, sempre abans que els aspirants presenten sol·licituds, el Ple de l'Ajuntament podrà modificar o deixar sense efecte la present convocatòria mitjançant l'adopció del pertinent acord, que es publicarà en el Butlletí Oficial de la Província i en el Diari Oficial de la Generalitat Valenciana.
  
Tercera. Condicions generals dels aspirants
  
Per a ser admés al present procés selectiu per a accés a la funció pública local, serà necessari:
  
a) Posseir la nacionalitat espanyola o, d'acord amb el que s'estableix en la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Unió Europea, tenir la nacionalitat d'un país membre d'aquesta o la de qualsevol d'aquells estats a què, en virtut de tractats internacionals signats per la Unió Europea i ratificats per Espanya, els siga d'aplicació la lliure circulació de treballadors en els termes en què aquesta es troba definida en el tractat constitutiu de la Unió Europea.
  
b) Haver complit 18 anys i no excedir de 55; edats ambdues referides al dia en què finalitze el termini de presentació d'instàncies. El límit d'edat màxima es compensarà, si s'escau, amb els serveis efectius prestats anteriorment amb qualsevol administració pública.
  
c) Estar en possessió del títol de batxiller superior, Formació Professional de segon grau o equivalent, o en condicions d'obtenir-lo en la data en què acabe el termini de presentació d'instàncies.
  
d) No patir cap malaltia o defecte físic que impedisca l'exercici de les corresponents funcions inherents a la plaça.
  
Els qui tinguen la condició de minusvàlids hauran d'acreditar l'aptitud per a l'exercici de les funcions corresponents a la plaça mitjançant un dictamen expedit amb posterioritat a la publicació de la present convocatòria en el Boletín Oficial del Estado i amb anterioritat al començament de les proves selectives, per un equip multiprofessional competent d'acord amb el que s'estableix en l'article 38.3 de la Llei 13/1982, de 7 d'abril. En altre cas, no seran admesos a les proves selectives.
  
e) No trobar-se inhabilitat penalment per a l'exercici de les funcions públics.
  
f) No haver sigut separat, mitjançant expedient disciplinari, de qualsevol de les administracions públiques, ni trobar-se inhabilitat per a l'exercici de funcions públiques.
  
Quarta. De les instàncies
  
1. Les instàncies en què se sol·licite prendre part en aquest oposició, es dirigiran a l'alcalde president i s'haurà d'ajustar al model de l'annex III; si els interessats ho desitgen, les instàncies seran facilitades gratuïtament en les oficines municipals de l'Ajuntament.
  
2. La presentació d'instàncies s'haurà de realitzar en el Registre General de l'Ajuntament (plaça Major, 1. CP 46607), o en qualsevol de les formes establides en l'article 38.4 de la Llei 30/1992, de 26 de novembre, durant el termini de 20 dies naturals, comptats a partir de l'endemà de la publicació de l'extracte d'aquesta convocatòria en el Boletín Oficial del Estado. (Nota: aquest Ajuntament no té subscrits els convenis previstos en l'article 38.4 de la Llei 30/1992).
  
3. A les instàncies s'adjuntarà un resguard justificatiu de l'ingrés dels drets d'examen, que són 4.000 pessetes, per a tots els aspirants, efectuat directament o per transferència en qualsevol de les entitats bancàries situades en aquest municipi en els comptes oberts a nom de l'Ajuntament. Si el pagament s'efectua mitjançant gir postal o telegràfic, es consignarà el número del gir.
  
L'import dels drets d'examen només es tornarà si l'aspirant no és admés a les proves.
  
Cinquena. Admissió d'aspirants
  
1. Per a ser admesos a les proves selectives, bastarà que els aspirants manifesten en les seues instàncies que reuneixen tots els requisits exigits en la base tercera, referits a la data d'expiració del termini de presentació d'instàncies i que hagen pagat els drets d'examen.
  
2. Una vegada acabat el termini de presentació d'instàncies, la Presidència dictarà una resolució, en el termini màxim d'un mes, en què declararà aprovades les llistes provisionals d'aspirants admesos i exclosos. En aquesta resolució, que es publicarà en el Butlletí Oficial de la Província i al tauler d'anuncis de l'Ajuntament, constarà el nom i cognoms dels aspirants admesos i exclosos i, si s'escau, el motiu de l'exclusió. Contra aquesta resolució es podrà presentar una reclamació en el termini de 10 dies hàbils, comptats a partir de l'endemà de la publicació en el Butlletí Oficial de la Província. Les reclamacions seran acceptades o rebutjades per la resolució de l'Alcaldia que aprove la llista definitiva, que també es farà pública. Contra aquesta resolució, que posa fi a la via administrativa, podran interposar-hi un recurs contenciós administratiu davant la Sala del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació de la resolució en el Butlletí Oficial de la Província. Tot això, sense perjudici del que es disposa en els articles 71 i 121 de la Llei 30/1992, pel que fa a l'esmena i millora de la sol·licitud. Això no obstant, i en cas que no es presenten reclamacions, la llista provisional d'admesos i exclosos es considerarà elevada a definitiva sense necessitat de cap nova publicació.
  
Sisena. De la resta de tràmits previs a la realització de les proves i del tribunal qualificador
  
1. En la mateixa resolució en què s'aprove la llista provisional d'aspirants admesos i exclosos, es fixarà la composició del tribunal qualificador, data i hora de realització del primer exercici de l'oposició i ordre d'actuació dels aspirants que no puguen actuar conjuntament.
  
Respecte a l'ordre d'actuació, es determinarà prèviament per sorteig públic efectuat pel Ple de l'Ajuntament.
  
2. El tribunal qualificador estarà constituït pels membres següents:
  
- President: el de la corporació o membre d'aquesta en qui delegue, que actuarà amb veu i vot.
  
- Secretari: el de la corporació o funcionari en qui delegue, que actuarà amb veu i vot.
  
- Vocals:
  
· Un representant de la Generalitat Valenciana, designat per la Direcció General d'Administració Local.
  
· Un representant del professorat oficial, designat per l'Institut Valencià de Seguretat Pública.
  
· Un representant de l'organització sindical més representativa.
  
La designació dels membres del tribunal inclourà la dels suplents respectius.
  
El tribunal podrà disposar la incorporació als seus treballs d'assessors especialistes quan les característiques o la dificultat de la prova això ho requerisca, que col·laboraran amb el tribunal i tindran veu però no vot. Així mateix, un regidor de cada un dels grups polítics que constitueixen l'Ajuntament podran assistir a les sessions i actuacions que realitze el tribunal, en qualitat d'observador, sense veu ni vot.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. En tot cas, hi hauran d'assistir el president i el secretari, titulars o suplents, indistintament. Així mateix, el tribunal està facultat per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre en les proves, en tot allò no previst en aquestes bases, i per a l'adequada interpretació d'aquestes. No es computaran a aquests efectes els observadors i/o assessors especialistes.
  
En cada sessió del tribunal, podran participar-hi els membre titulars, i si estan absents, els suplents, però no podran substituir-se entre si en la mateixa sessió.
  
Si una vegada constituït el tribunal i iniciada la sessió, se n'absenta el president, aquest designarà d'entre els vocals concurrents el qui el substituirà durant l'absència. El mateix, per al supòsit d'absència del secretari.
  
De cada sessió, el secretari n'estendrà una acta on es faran constar, com a mínim, les qualificacions dels exercicis de cada aspirant, i també els vots particulars que es produïsquen, després de la sol·licitud de qui els haja emés. Les actes numerades i rubricades per tots els assistents constituiran l'expedient, que reflectirà el procés selectiu dut a terme.
  
Els membres del tribunal, llevat del president, hauran de posseir una titulació igual o superior a la requerida per a aquesta convocatòria.
  
Si els membres del tribunal, una vegada iniciades les proves, cessen en els càrrecs en virtut dels quals van ser designats, continuaran exercint les funcions corresponents en el tribunal fins que acabe totalment el procés selectiu. Si per qualsevol motiu el president, el secretari o els suplents necessaris, amb independència de les responsabilitats en què incórreguen, no volen o no poden continuar sent membres del tribunal, impedint la continuació del procediment selectiu per falta de titulars o de suplents necessaris, es consideraran vàlides les actuacions anteriors i després dels tràmits corresponents, es designaran els substituts dels que han cessat, i posteriorment es realitzaran les actuacions que falten fins a la terminació del present procés selectiu.
  
Quan concórreguen en els membres del tribunal alguna de les circumstàncies previstes en l'article 28 de la Llei 30/1992, aquests s'abstindran d'intervenir i notificaran aquesta circumstància a l'Alcaldia. Així mateix, els aspirants podran recusar-los en la forma prevista en l'article 29 de l'esmentada llei.
  
Els membres del tribunal, els possibles assessors i/o observadors, percebran les indemnitzacions que per raó del servei tinguen establides pel Reial Decret 236/1988, de 4 de març, en les quanties establides per la Resolució de 22 de març de 1993, ambdues normes referides a l'administració central de l'estat, o en les disposicions estatals aplicables en el moment de la realització de les proves.
  
Les indemnitzacions per assistència seran meritades per aquells que, havent sigut nomenats titulars o suplents, assessors i observadors, assisteixen personalment a les sessions que es realitzen. Les indemnitzacions esmentades anteriorment, no es meritaran ni seran percebudes pel personal al servei de l'Ajuntament d'Almàssera, en els supòsits en què les reunions o actes que donarien lloc a la percepció es realitzen en les hores compreses en la jornada normal de treball d'aquest personal. En el supòsit que es nomenen observadors, les indemnitzacions meritades per assistència seran equivalents al 50% de les meritades pels vocals.
  
A l'efecte disposat en el Reial Decret 236/1988, aquest tribunal tindrà la categoria tercera.
  
Setena. Començament i desenvolupament de les proves
  
Els exercicis del procediment selectiu convocat, no podran començar fins que no transcórreguen, almenys, dos mesos des de la data en què aparega publicat l'anunci de la convocatòria en el Boletín Oficial del Estado.
  
Les proves no podran començar fins que hagen transcorregut, almenys, 15 dies des de la publicació de la data, hora i lloc del començament del primer exercici.
  
El començament de les resta d'exercicis s'anunciarà només al tauler d'anuncis de l'Ajuntament i al local en què s'haja realitzat la prova precedent, amb una antelació mínima de 12 hores si es tracta del mateix exercici, i de 24 hores si es tracta d'un de nou. Des de la total conclusió d'un exercici o prova fins al començament de la següent haurà de transcórrer un termini mínim de 72 hores i un màxim de 45 dies. Es podran reduir els termini indicats anteriorment si ho proposa el tribunal i ho accepten tots els aspirants, o si és sol·licitat per aquests unànimement. Açò es farà constar en l'expedient.
  
Els aspirants seran convocats en crida única. La no-presentació a qualsevol dels exercicis en el moment de ser cridats, comportarà automàticament que decau en els seus drets a participar en aquest exercici i els successius, i en conseqüència, quedarà exclòs del procés selectiu. No obstant això, en els supòsits de força major que hagen impedit la presència dels aspirants en el moment previst, sempre que estiga degudament justificat i així ho aprecie el tribunal, es podrà examinar discrecionalment els aspirants que no van comparéixer quan van ser cridats, sempre que no haja acabat la prova corresponent, ni s'entorpisca el desenvolupament de la convocatòria amb perjudici per a l'interés general de tercers. El tribunal podrà requerir dels aspirants que acrediten la seua personalitat, per a la qual cosa hauran d'anar proveïts del document nacional d'identitat.
  
Vuitena. Proves selectives
  
1. El procediment de selecció serà el d'oposició lliure, que constarà dels següents exercicis:
  
- Primer exercici: obligatori i eliminatori. Consistirà a contestar per escrit un test de 60 preguntes amb respostes altenatives, sent només una d'elles correcta, i relacionades amb els temes que figuren en els annexos I i II, en un temps màxim d'1 hora i 15 minuts.
  
- Segon exercici: obligatori i eliminatori. Consistirà a desplegar per escrit, durant un temps màxim de tres hores, dos temes proposats pel tribunal i relacionats amb el continguts del programa que figuren en l'annex II. Aquest exercici haurà de ser llegit obligatòriament per l'aspirant davant el tribunal. En cas contrari, serà classificat amb 0 punts. En aquest exercici es valoraran els coneixements del tema, el nivell de formació general, la composició gramatical i la claredat en l'exposició.
  
- Tercer exercici: obligatori i eliminatori. Consistirà en la resolució per escrit, durant el temps màxim de dues hores, d'un o diversos casos pràctics que el tribunal determinarà i que estaran relacionats amb els continguts del programa que figura en l'annex II. Durant el desenvolupament de la prova els aspirants podran fer ús de textos legals, col·leccions de jurisprudència i màquines calculadores, exclusivament. En aquest exercici es valorarà la sistemàtica en el plantejament, la correcta formulació de conclusions i/o resultats i el coneixement i adequada aplicació de la normativa vigent.
  
- Quart exercici: obligatori i eliminatori. Consistirà en la traducció d'un text del castellà a valencià i un altre text del valencià al castellà, proposats pel tribunal. La duració màxima d'aquest exercici serà d'una hora.
  
- Cinqué exercici: obligatori i no eliminatori. Consistirà en una prova de maneig de processador de textos, consistent en la transcripció d'un text proposat pel tribunal, durant un temps màxim de 10 minuts, que començaran a comptar des del moment en què el processador haja sigut disposat per l'opositor per a ser utilitzat en la transcripció del text. En aquest exercici es valoraran l'habilitat, ortografia, presentació i rapidesa en l'ús del processador.
  
2. Els exercicis obligatoris i eliminatoris es qualificaran, cada un d'ells, de 0 a 10 punts. Seran eliminats els aspirants que no assolisquen un mínim de 5 punts en cada un d'ells. Els exercicis obligatoris i no eliminatoris es qualificaran, cada un d'ells, de 0 a 2 punts.
  
3. De La puntuació final: la puntuació final de l'oposició estarà constituïda per la suma de les obtingudes en els cinc exercicis.
  
Novena. Relació d'aprovats, presentació de documents i nomenament
  
L'ordre de qualificació definitiva estarà determinat per la suma de puntuacions obtingudes en tots els exercicis de l'oposició, resultarà aprovat aquell aspirant que obtinga la major puntuació, i el tribunal elevarà una proposta de nomenament a la Presidència de la corporació. En cap cas el tribunal podrà declarar que han superat la convocatòria un nombre d'aspirants superior a les vacants convocades.
  
En cas d'empat entre diversos aspirants, l'ordre s'establirà atenent en primer lloc a la major puntuació obtinguda en el segon exercici, i en segon lloc a l'obtinguda en el tercer exercici. Si persisteix l'empat, aquest es dirimirà per sorteig.
  
L'opositor proposat presentarà a la Secretaria de la corporació, dins del termini de 20 dies naturals, comptats a partir del de la publicació de la llista de l'aspirant aprovat, els documents següents:
  
1. Fotocòpia del document nacional d'identitat.
  
2. Certificat de naixement.
  
3. Fotocòpia autenticada de la titulació exigida per a la plaça, o justificant d'haver pagat els drets per a la seua expedició.
  
4. Declaració jurada de no trobar-se sotmés en cap causa d'incapacitat o incompatibilitat.
  
5. Certificat mèdic acreditatiu de no patir cap malaltia o defecte físic que impedisca el desenvolupament de les corresponents funcions públiques pròpies de la plaça.
  
6. Declaració jurada de no haver sigut separat, mitjançant expedient disciplinari del servei de qualsevol de les administracions públiques, ni trobar-se inhabilitat per a l'exercici de funcions públiques.
  
7. Els qui tinguen la condició de funcionari de carrera, estaran exempts de justificar documentalment les condicions i requisits ja demostrats per a obtenir l'anterior nomenament, havent de presentar un certificat del ministeri, corporació local, administració autonòmica o organisme públic de què depenga, que acredite la seua condició i totes les circumstàncies que consten en el seu full de serveis.
  
Si dins del termini indicat i llevat els casos de força major, l'aspirant proposat no presenta la seua documentació o no reuneix els requisits exigits, no podrà ser nomenat, i quedaran anul·lades totes les seues actuacions, sense perjudici de les responsabilitat en què haguera pogut incórrer per falsedat en la instància en què va sol·licitar prendre part en l'oposició. En aquest cas, el tribunal formularà una nova proposta de nomenament, per ordre de major puntuació, a favor de l'aspirant que haja superat els exercicis.
  
Una vegada efectuat el nomenament per l'Alcaldia, l'aspirant nomenat, dins del termini de 20 dies hàbils, comptats des de l'endemà de la notificació del nomenament, haurà de prendre possessió.
  
L'aspirant proposat i nomenat que no prenga possessió dins del termini assenyalat, sense causa justificada, decaurà en els seus drets i no obtindrà la condició de personal funcionari. En aquest cas, el tribunal formularà una nova proposta de nomenament, per ordre de major puntuació, a favor de l'aspirant que haja superat els exercicis.
  
Deu. Impugnació
  
1. Contra aquestes bases, que exhaureixen la via administrativa, s'hi podrà interposar un recurs contenciós administratiu davant la sala corresponent del Tribunal Superior de Justícia de la Comunitat Valenciana, durant el termini de dos mesos, a comptar de l'endemà de la publicació en el Boletín Oficial del Estado de l'anunci de la convocatòria.
  
Com a requisit previ per a la interposició de l'esmentat recurs contenciós administratiu, caldrà efectuar-ne la comunicació prèvia al Ple de l'Ajuntament (art. 110.3 de la Llei 30/1992, de 26 de novembre).
  
Tot això, sense perjudici que puga interposar qualsevol altre recurs o acció que estime procedent.
  
2. Per als supòsits d'anul·lació o revisió d'ofici dels acords que aproven la convocatòria s'ajustarà a allò establit en el títol VII, capítols I i II de la Llei 30/1992.
  
3. Contra les actuacions del tribunal qualificador, els aspirants podran interposar-hi un recurs ordinari davant l'Alcaldia Presidència, en el termini d'un mes, a comptar de que aquelles es van fer públiques. Per a la resolució del recurs ordinari, l'Alcaldia sol·licitarà prèviament un informe no vinculant del tribunal actuant que, si és el cas, es constituirà a l'efecte. L'informe serà vinculant quan el recurs ordinari pretenga l'alteració de la proposta de nomenament.
  
ANNEX I
  
Tema I. La Constitució. Pluralitat de significats. La Constitució com a text normatiu. La Constitució Espanyola.
  
Tema II. Drets i deures fonamentals dels espanyols. La seua garantia i suspensió. El Defensor del Poble.
  
Tema III. Les Corts Generals. Composició. Atribucions i funcionament. Elaboració de les lleis. Els tractats internacionals.
  
Tema IV. El poder judicial. El principi d'unitat jurisdiccional. El Tribunal Constitucional. El Tribunal Suprem. Organització judicial espanyola.
  
Tema V. Les comunitats autònomes. Relacions entre l'estat i les comunitats autònomes. L'organització política i administrativa de les comunitats autònomes. El finançament de les comunitats autònomes.
  
Tema VI. L'Estatut d'Autonomia de la Comunitat Valenciana.
  
Tema VII. Institucions de la Generalitat Valenciana: el síndic de greuges i el Consell Jurídic Consultiu.
  
Tema VIII. La funció pública. Drets i deures del personal al servei de l'administració pública.
  
Tema IX. El dret administratiu. Concepte. Fonts. La Constitució. La llei. Disposicions normatives amb força de llei. El reglament. Altres fonts del dret administratiu.
  
Tema X. Principis generals i fases del procediment administratiu.
  
Tema XI. L'acte administratiu. Concepte, elements i classes. Validesa i eficàcia. El silenci administratiu. La certificació d'actes presumptes. Execució dels actes administratius. Notificació i publicació.
  
Tema XII. Drets dels ciutadans. Presentació de sol·licituds, al·legacions, escrits i comunicacions. Els registres públics.
  
Tema XIII. Invalidesa de l'acte administratiu i de les disposicions generals. Supòsits de nul·litat de ple dret i anul·labilitat. El principi de conservació de l'acte administratiu: transmissibilitat, conservació, conversió i convalidació.
  
Tema XIV. Formes de l'acció administrativa. Foment. Policia. Servei públic. Potestat sancionadora i procediment sancionador.
  
Tema XV. Dels delictes contra la hisenda pública. Dels delictes relatius a l'ordenació del territori i la protecció del patrimoni històric i del medi ambient. Dels delictes contra l'administració pública.
  
ANNEX II
  
Tema I. L'administració local en la Constitució de 1978. Règim jurídic: especial referència a la Llei 7/1985, de 2 d'abril, Reguladora de les Bases de Règim Local i el Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local.
  
Tema II. Competències municipals. Els òrgans municipals. Atribucions dels diferents òrgans.
  
Tema III. Funcionament dels òrgans col·legiats. Convocatòria i ordre del dia. Requisits de constitució. Votacions. Actes i certificats d'acords.
  
Tema IV. La potestat reglamentària. Les ordenances municipals: concepte, classes, i procediment d'aprovació. Els bans de l'alcaldia. La publicació de les normes locals. Límits de la potestat reglamentària local.
  
Tema V. Procediment administratiu local. El registre d'entrada i eixida de documents. Requisits en la presentació de documents. Comunicacions i notificacions.
  
Tema VI. El municipi. El terme municipal. La població. L'empadronament.
  
Tema VII. La intervenció administrativa local en l'activitat privada. Procediments de concessió de llicències. Autoritzacions administratives.
  
Tema VIII. Els béns de les entitats locals. Classes i règim jurídic.
  
Tema IX. Els recursos contra els actes dictats per l'administració local.
  
Tema X. El servei públic en l'esfera local. Els modes de gestió dels serveis públics locals.
  
Tema XI. Els contractes administratius en l'esfera local. Òrgans de contractació. Requisits per a contractar amb l'administració. La tramitació dels expedients de contractació. Procediments i formes d'adjudicació. Els contractes menors.
  
Tema XII. Hisendes locals. Classificació dels recursos de les Hisendes locals. Ordenances fiscals.
  
Tema XIII. Impostos locals. Concepte i classes.
  
Tema XIV. L'impost sobre béns immobles. L'impost sobre vehicles de tracció mecànica.
  
Tema XV. L'impost sobre construccions, instal·lacions i obres. L'impost sobre l'increment del valor dels terrenys de natura urbana.
  
Tema XVI. Taxes i les seues classes. Règim jurídic i règim del seu càlcul. Preus públics. Contribucions especials.
  
Tema XVII. Gestió tributària en l'administració local. Gestió recaptadora en l'administració local. Òrgans recaptadors en l'administració local.
  
Tema XVIII. El deute tributari: components. Formes d'extinció del deute tributari. Obligats al pagament. Temps de pagament. Mitjans de pagament. Efectes del pagament. Ajornament i fraccionament de deutes. Pràctica de les notificacions.
  
Tema XIX. El procediment de recaptació en via de constrenyiment. Efectes. Títols per a execució. Ingressos en el procediment de constrenyiment. Embargament de béns.
  
Tema XX. El pressupost de les corporacions locals. Concepte. Principis pressupostaris. Continguts dels pressupostos. Elaboració i aprovació del pressupost. Estructura pressupostària.
  
Tema XXI. Règim jurídic de la despesa pública local. El crèdit pressupostari. Els crèdits inicials i les modificacions pressupostàries. Liquidació d'obligacions.
  
Tema XXII. Els ingressos pressupostaris. Ingressos afectats. Liquidació de drets.
  
Tema XXIII. La tresoreria de les entitats locals: caràcter i funcions. El maneig i custòdia dels fons i valors. La gestió.
  
Tema XXIV. Funció pública local. Concepte i classes de personal al servei de l'administració local. Oferta pública d'ocupació. Selecció i provisió.
  
Tema XXV. Drets i deures del personal al servei de les entitats locals. Les retribucions. El règim de la Seguretat Social del personal al servei de l'administració local. Nòmines. Altes i baixes i la seua justificació.
  
ANNEX III
  
Model d'instància
  
Oposició lliure per a cobrir una plaça vacant d'administratiu d'administració general de l'Ajuntament d'Almàssera
  
Convocatòria de data: ...
  
Primer cognom: ...
  
Segon cognom: ...
  
Nom: ...
  
Data de naixement: ...
  
Nacionalitat: ...
  
DNI: ...
  
Domicili: ... CP: ...
  
Població: ...
  
Telèfon: ...
  
La persona que signa declara que reuneix tots els requisits exigits en la base tercera de la convocatòria, els quals acreditarà documentalment al seu dia.
  
... d... de 199...
  
ALCALDE PRESIDENT DE L'AJUNTAMENT
  
D'ALMÀSSERA